**УНИВЕРСИТЕТСКА МНОГОПРОФИЛНА БОЛНИЦА ЗА АКТИВНО ЛЕЧЕНИЕ**

**·ЦАРИЦА ЙОАННА-ИСУЛ·ЕАД**

ЕИК: 831605806 гр. София 1527, ул. “Бяло море” № 8; тел: (+359 2) 9432 170, <http://www.isul.eu/>

**НАРУШЕНИЯ НА СЛУХА ПРИ ДЕЦАТА**

**Кои са основните причини за намаление на слуха при новородените?**

Глухотата при новородени може да е свързана с множество фактори. Според дългогодишни научни изследвания и публикации във водещи световни научни списания на Клиниката по УНГ болести на УМБАЛ „Царица Йоанна – ИСУЛ“, около 60% от проблемите със слуха в България се дължат на генетични мутации. Макар и рядко, е напълно възможност да се роди глухо дете при двама нормално чуващи родители. Обяснението е, че генът, който е причина за глухота, е рецесивен. Той се проявява, когато има носителство и от страна на двамата родители.  
Други причини могат да бъдат инфекции по време на бременността, определени лекарства.

**Какво е неонатален скрининг?**

В следствие на години усилия от страна на екипа на сектора по аудиология към УМБАЛ „Царица Йоанна – ИСУЛ“ и многобройни разговори с Министерство на здравеопазването, от 2010 г. в България официално е въведена **програма за неонатален скрининг, подобно на всички развити страни в света**. По тази национална програма бяха закупени за всеки родилен дом и отделение по акушерство и гинекология в страната специални апарати, с които да се извършва, веднага след раждането на детето, лесен тест, чрез който да се установят съмнения за намаление или липса на слух. За съжаление и до този момент **само в определени звена на българската система на здравеопазване този скрининг се извършва реално**. Важно уточнение е, че скринингът не е категорична диагноза, а само известяване на родителите за възможен проблем. При наличие на отрицателен скринингов тест за слух, родителите биват насочени към специализирано УНГ/аудиологично звено за извършване на по-детайлни изследвания на шести месец от раждането на детето – BERA (Brainstem Evoked Response Audiometry), отоакустични емисии и други.

**Как се извършва изследването на слуха на едно малко дете?**

Основното изследване на слуха на най-малките пациенти се извършва чрез т.нар. BERA (Brainstem Evoked Response Audiometry), което представлява неинвазивен тест, при който при заспало състояния на детето (венозна анестезия без интубация) в много тиха среда, чрез специална апаратура, се отчита дали при звукова стимулация има наличие на определени мозъчни вълни, като последните се отчитат на принципа на електроенцефалографията. Клиниката по УНГ болести на УМБАЛ „Царица Йоанна – ИСУЛ“ разполага с последно поколение апаратура, която е необходима за цялостната диагностика на глухотата и намалението на слуха в ранна детска възраст – БЕРА, отоакустични емисии и диагностичен сет за по-високи неврологични увреди на слуховия анализатор.

**Какво е решението при диагностицирана глухота в най-ранна детска възраст? Какво представлява кохлеарният имплант?**

Кохлеарните имплантации представляват високотехнологична операция, при която се поставя имплант в темпоралната кост, чрез който пациентът започва да получава преработен сигнал директно върху окончанията на слуховия нерв. По този начин биват „заобиколени“ липсващите/увредените рецептори на вътрешното ухо. Кохлеарната имплантация представлява един от големите пробиви на медицината за последните 30 години и тя дава шанс на хиляди деца всяка година да израснат чуващи и социално адаптирани, въпреки тежката диагноза.